रहिका, मधुबनी। अप्रैल १०, २०१८. मैथिली जिन्दाबाद! !
 विश्व भरिक मैथिल समाज मे अपन भाषा, साहित्य, संस्कृतिक संग-संग ऐतिहासिकता तथा मूल्यवान् परंपरा केँ जियाकय रखबाक युयुक्षा सर्वविदिते अछि, एहि क्रम मे पिछला कतेको वर्ष सँ मधुबनी जिलाक प्रसिद्ध गाम रहिका मे मैथिल समाज रहिका द्वारा हरेक वर्ष भव्यताक संग मिथिला विभूति पर्व समारोह मनबैत विभिन्न साहित्यिक-सांस्कृतिक कार्यक्रम सभक आयोजन कयल जाइत अछि जाहि मे समुचा मिथिला - भारत तथा नेपाल केर चिर-परिचित साहित्यकार, कलाकार, राजनीतिज्ञ, समाजसेवी आदिक जुटान होएत अछि, बहुत रास विषय पर सारगर्भित चर्चा-परिचर्चाक संग इतिहास प्रसिद्ध अमर योगदानदाता साहित्यकार लोकनिक नाम पर वर्तमान समय नीक योगदान सँ मैथिली भाषा-साहित्यक पृष्ठपोषण मे लागल सर्जक लोकनि केँ सम्मान प्रदान कयल जाइत अछि, संगहि राजनीतिज्ञ, समाजसेवी एवं युवा पीढी केँ अपन मौलिकताक रक्षा केर सन्देश देबाक लेल बहुत रास संकल्प तथा नव-नव घोषणा सेहो होएत अछि एहि आयोजन मे।
 एक अन्य प्रत्यक्षदर्शी पिन्टू कुमार यादव अपन स्टेटस सँ जनतब दैत छथि, "मिथिला विभूति स्मृति पर्व मे, मैथिल समाज रहिका द्वारा सम्मानित होइत मधुबनी जिला केर लाल बिहार विधान पार्षद सदस्य श्री सुमन कुमार महासेठ जी । " (फोटो कैप्शन केर रूप मे)
तहिना जानल-मानल कवि एवं साहित्यकार विभूति आनन्द सेहो जानकारी दैत फोटो कैप्शन सँ स्टेटस अपडेट कयलनि अछि जे "मैथिल समाज रहिका द्वारा दिलीप कुमार झा केँ 'किरण सम्मान' सँ सम्मानित कयल गेल, संग मे संस्थाक सचिव शीतलांबर झा, अध्यक्ष राजकुमार महासेठ आ कवि उदयचन्द्र झा 'विनोद'। " जखन कि स्वयं दिलीप कुमार झा अपना केँ 'यात्री सम्मान' सँ सम्मानित होयबाक जनतब फेसबुक स्टेटस मार्फत करौलनि अछि। ओ कहलनि अछि जे पहिल-पहिल यात्रीक अध्यक्षता मे ओ कविता पाठ कएने छलाह, आर पहिल सम्मान सेहो हुनकहि स्मृति नाम सँ भेटब सौभाग्यक बात भेल अछि। समारोह केर सामूहिक फोटो संग कवि-अभियानी-प्रकाशक नवारम्भ केर संचालक अजित आजाद सेहो सोशल मीडिया सँ एहि आयोजनक मादे सूचना प्रवाह कएने छथि।
 चूँकि मैथिली-मिथिलाक कोनो आयोजन सँ जुड़ल समाचार लेल 'मैथिली मीडिया' केँ कोनो तरजीह कहियो खास ढंग सँ नहि देल जाइत छैक, ताहि हेतु मैथिली मीडियाक संचालक लोकनि अपना-अपना तरहें समाचार संप्रेषित करबाक प्रयास करैत अछि। मैथिली जिन्दाबाद सेहो फेसबुक स्टेटस आदि सँ खंघारिकय एखन धरिक आयोजन पर किछु समाचार राखि सकल अछि। आइ तेसर दिन सेहो ई कार्यक्रम निरन्तरता मे रहबाक सूचना अछि।
 विलम्ब सँ भने शुरू भेल मैथिल समाज, रहिकाक दोसर रातिक कार्यक्रम मुदा भोर क देलक। नेपालक कवि कथाकार रामभरोस कापडि भ्रमर आ साहित्य अकादेमी मे मैथिलीक नूतन प्रतिनिधि प्रो. प्रेममोहन मिश्र विशेष रूप सँ सम्मानित कैल गेलाह । उल्लेखनीय बात छल जे चेतना समिति, पटनाक अध्यक्ष विवेकानन्द झा,सचिव उमेश मिश्र ,अखिल भारतीय मिथिला संघ, दिल्लीक महासचिव विजय चन्द्र झा सभा के संबोधित कयलनि। संस्थाक स्मारिकाक लोकार्पण भेल संगहि लोकार्पित भेल उदय चन्द्र झा विनोदक सद्यःप्रकाशित तेरहम कविता संग्ह इन्दिरा। डा. भीमनाथ झा एहि किताब आ एकर कवि पर बहुत रास बात कहलनि। विधायक सुमन कुमार महासेठ, विधान पार्षद समीर कुमार महासेठ मैथिलीक हित चिन्ता हेतु पुनः संकल्पित भेलाह। भीमनाथ झाक अध्यक्षता मे भेल कवि सम्मेलन मे तीसेक कवि काव्य पाठ कयलनि। विभूति आनन्द, जयप्रकाश चौधरी जनक, रानी झा, हरिश्चन्द्र हरित, मोहन यादव, सदरे आलम गौहर, अमलेन्दु शेखर पाठक, प्रीतम कुमार निषाद, गुफरान जीलानी, कृष्णकान्त मंडल आ लोकप्रिय चन्द्रमणि बेश जमलाह। अजित आजादक संचालन, वयोवृद्थ अध्यक्ष राजकुमार महासेठक सतत उपस्थिति उत्साहवर्धक। सचिव शीतलाम्बर झाक धन्यवादक संग संपन्न कार्यक्रम मे प्रो. उमाकान्त के किरण पुरस्कार आ युवा कवि दिलीप कुमार झा के यात्री पुरस्कार देल गेल।
 तकर बाद भरि राति चलल गीत, नृत्य, मनोरंजन भरि पोख। प्रणव नार्मदेय, जीलानी, कृष्णकान्त मंडल लोकक नजरि पर चढलाह। डा. फूलचन्द्र मिश्र रमण मोन रहताह,। नव प्रतिभा अबैत जायत। काज आगाँ बढैत जायत। 